„Klíma. Dráma? Félsz tőle? Nem hiszel benne? Generálod? Túléled? A legnagyobb fenyegetésnek tartod? Vagy nem érdekel az egész? Te a szemednek hiszel vagy a propaganda sajtónak? A tényeknek vagy a szósöl trolloknak? Sokezer tudósnak vagy párszáz politikusnak? Mindenkinek jogában áll tévedni, de gondolkodni most erről érdemes szerintünk. Vállald fel, amit gondolsz, és győzz meg másokat! …”

– ezekkel a gondolatokkal hirdették meg idén nyár elején a szervezők a Klímariadó! üzenethez kapcsolódóan az idei, immáron 19. ARC közérzeti plakátkiállítást, ami szeptember 27-től október 13-ig látható.



A klímaváltozás hívószavára született óriásplakátok az Örs vezér terétől háromszáz méterre található füves területen, a Budapesti Metropolitan Egyetem campusa mögötti utcában tekinthetők meg személyesen.

A helyszínnel kapcsolatban fontos tudnivaló, hogy mivel a plakátok lakóövezetben találhatók, ezért a képek esténként 23:30-ig vannak megvilágítva. A szervezők arra kérnek minden látogatót, hogy ügyeljenek a környéken élők nyugalmára, és lehetőleg közösségi közlekedéssel keressék fel a kiállítást. A 19. ARC kiállítás az Örs vezér teréről gyalogosan könnyen, néhány perc alatt elérhető (az egyetem jellegzetes kerek épülete irányába kell elindulni). Az Örs vezér terére a 3-as villamossal vagy az M2 metróval is el lehet jutni a számtalan egyéb busz mellett.

Idén egyébként már másodjára tartják a kiállítást Zuglóban, ahová tavaly jobb megoldás nem lévén át kellett menekíteni a korábban éveken át használt Hősök teréről. Bakos Gábor, az ARC társalapítója azt mondta a Media1 tudósítójának, hogy szerencsére tavaly az új helyszínen is sokan keresték fel a kiállítást, és erre számítanak idén is. A főszervező a tegnapi megnyitón köszönetét fejezte ki Zugló Önkormányzatának, amiért rendelkezésre bocsátotta a helyszínt.

Közel nyolcszáz pályamunka, tizenkilenc fős zsűri döntött a legjobbaknak járó díjról

A jeligés, mindenki számára nyitott közérzeti plakátpályázat eredményét pénteken sajtónyilvános ünnepségen hirdették ki.

A legjobb alkotásnak járó díjat Puskás Marcell, „Unikornis” című alkotása kapta.

Második helyezett Tóth Györgyi „Attitűd” című képe lett.

Harmadik helyezést ért el Zsemberi-Szígyártó Miklós „Zsírral” című munkájával.

A legkedélyborzolóbb alkotás díját, a Borz díjat pedig Kós Péter „A Galaxis Önzői” című műve kapta.

A Hammer Agency különdíját Marschall József, Ősz Szilvia, Vasvári Babett, Kemenczés Bálint, „Csúcsragadozó” című pályamunkája nyerte el, melyet a díj felajánlója azon pályázat készítőjének ítélt oda, aki marketing szempontból a legütősebb megoldást nyújtotta.

Közönségszavazás is lesz

A díjak és díjazottak sora itt egyébként nem ér véget, hiszen a közönségdíjért még megküzdenek a pályaművek. A szervezők arra biztatják a kiállítás látogatóit, hogy fedezzék fel az idei tárlatot, keressék meg kedvenc alkotásaikat és szavazzanak rájuk a képek alatti QR kód segítségével, vagy az ARC weboldalán. Erre október 20-ig van lehetőség. A közönségdíjazott alkotást 2019. október 30-án hirdetik ki.

További érdekesség, hogy a whumm.com oldallal együttműködésben idén is, az idei és az elmúlt hat évben kiállított művek közül bármelyik, különböző méretben és formátumban online megvásárolható.

Bár szolgáltatással, termékkel az idén is sok partner és támogató segítette az esemény megvalósítását, a kiállítás fennmaradásához szükséges, hogy a kiállítás kedvelői „legyenek ARCOSTÁRSAK” és támogassák az ügyüket. Adománygyűjtést hirdettek, ehhez kapcsolódóan készült az alábbi videó.

A klímaváltozáshoz kapcsolódóan az ARC egyébként a Greenpeace Magyarország, a téma magyarországi szakértőjének egyik témával foglalkozó aloldalát ajánlja, ahol egy gyorstalpalót találnak az érdeklődők a klímaváltozásról, és néhány tippet arról, mit tehetünk egyénileg és rendszerszinten, hogy elkerüljük a klímakatasztrófát!

A zsűri tagjai voltak idén:

Andrasev Nadja, animációs rendező

Bakos Gábor, ARC

Bordás Róbert, operatőr

Daphne Samaras, rendező

Földes András, újságíró, Index

Gyárfás Dorka, újságíró, WMN

Hunyadi Réka, Greenpeace Magyarország, engagement vezető

Kemény Zsófi, slammer, költő, író

Kostil Luka, rendező

Kovács Gergő, Magyar Kétfarkú Kutya Párt, elnök

Kudász Gábor Arion, fotográfus, a Moholy-Nagy Művészeti Egyetem Fotográfia mesterképzésének vezetője

Lovas Rozi, színésznő

Molnár Csaba, Magnet Bank, Közösségfejlesztési igazgató

Nagy Iván Zsolt, felelős szerkesztő, hvg.hu

Nagy Szilvia, elnök /Szivárvány Misszió Alapítvány (Budapest Pride)

Németh Gergő, Mandala Jóga

Oltai Kata, művészettörténész, kurátor, FERi

Pálfi Norbert, kreatívigazgató, Relatív Reklámügynökség

Kerék Dávid, Hammer Agency, kreatívigazgató

Závada Péter, költő, zenész

A Media1 az ARC plakátkiállítás idei egyik médiatámogatója.

Borító: Az ARC 2019-es kiállítása Budapesten, a METU mögötti füves területen. Fotó: Ladányi András, Media1